Kasino nekter å utbetale gevinst på 67 millioner
Den amerikanske pokerstjernen Phil Ivey (35) har blitt verdenskjent etter å ha ryddet rent bord ved flere internasjonale pokerturneringer. Nå viser det seg at terningspill og punto banco også er noe han setter store summer på, ifølge britiske Daily Mail. I sommer skal pokerstjernen nemlig ha vunnet 7,3 millioner pund, som tilsvarer i overkant av 67 millioner kroner.Milliongevinsten skal ha funnet sted på Crockfords, Storbritannias eldste kasino, i løpet av to dager i august. Problemet er imidlertid at kasinoet kun har betalt tilbake Iveys opprinnelige overføring - på én million pund. Han har med andre ord ikke sett snurten av milliongevinsten. Men det er heller ikke utbetaling som har stått øverst på kasinoets agenda. Siden august har de jobbet på spreng for å finne ut om den store gevinsten var godt hjulpet frem av kasinoets ansatte. Like etter milliongevinsten fløy det malaysiske kasinoselskapet Genting, som eier Crockfords, etterforskere til London. De skulle snakke med alle som jobbet de to aktuelle døgnene, samt gå gjennom timevis med film fra overvåkningskameraene.Det var pokerstjernens asiatiske ledsager som gjorde kasinoet mistenkelige i utgangspunktet. Hun har tidligere vært suspendert fra et annet kasino i Mayfair-gruppen, som også Crockfords tilhører. Ifølge Daily Mail er det foreløpig uklart om Ivey er mistenkt for noe, og de skriver videre at politiet trolig ikke er innblandet. - Vennligst ikke snakk til meg. Jeg konsentrerer meg om turneringen min, sa Ivey til avisen under en turnering i Cannes forrige uke.
En av verdens største pokerstjerner er i konflikt med et britisk kasino etter milliongevinst.